Papersnake/gushiwen huggingface dataset:
游嘉祐院登般若台
石公弼（宋代）

萦回岩岫拥高楼，饮海拿云走翠虬。欲问此台名般若，一轮明月照中秋。
值侯修学趣儒人稍急因遗莲花莲实西瓜于吾宗翔叔作诗以勉之 其三
曾丰（宋代）

绀色毬儿护水晶，味甘如蜜冷如冰。香风飘满葵丘戍，散与鸮林解郁蒸。
拜年
文征明（明代）

不求见面惟通谒，名纸朝来满敝庐。
我亦随人投数纸，世情嫌简不嫌虚。
题杉溪驿二首 其一
蔡襄（宋代）

宵行避酷暑，山路乍萦回。明月正相向，凉风时一来。

幽林潜物怪，秘洞蓄云雷。岂敢惮劳苦，畏途诚可猜。
游仙词三十三首
王镃（宋代）

天花子落月中楼，香满三千世界秋。
下有老人常斫树，至今玉斧不曾修。
江南春
冯煦（清代）

香定后，酒阑前。绿阴浓似画，黄月澹于禅。南朝一片伤心地，小簟轻衾人未眠。
和孙月崖大巡海珠四首 其四
湛若水（明代）

鸡声闻两岸，寺影界中河。渔唱乘除语，孺闻沧浪歌。

严霜下蔓草，密雨长藤萝。穹昊元无际，浮云一片过。
忆秦娥 赠前朝宫人琵琶色兰兰 赵万里据永乐
耶律铸（宋代）

恨凝积。佳人薄命尤堪惜。尤堪惜。事如春梦，了无遗迹。人生适意无南北。相逢何必曾相识。曾相识。恍疑犹览，内家园籍。
改作池亭子安弟赋二绝因和韵
程公许（宋代）

凌波微步玉亭亭，华艳深遮万盖青。
能使官曹饶野趣，小烦月斧敞风棂。
再和 其二
潜说友（宋代）

句落孤山压老林，横枝解识燮调心。众贤戛击宗韶頀，外域流传洗靺任。

不有鹿矶功许大，那能兔苑乐如今。非才久愧班东上，抱瓮何当学汉阴。
好事近（怀归）
赵善括（宋代）

月色透窗寒，一夜素衾霜湿。无寐起来搔首，正参横人寂。

此心重省已回肠，何况是行役。欲弃利名归去，奈楚天云隔。
答会计杜孝锡寺丞见赠
邵雍（宋代）

四方多善人，予善未毫分。
有意空求志，无功漫爱君。
闲行观止水，静坐看归云。
老向太平里，朝廷正右文。
醉后赠冯姬
李群玉（唐代）

黄昏歌舞促琼筵，银烛台西见小莲。二寸横波回慢水，

一双纤手语香弦。桂形浅拂梁家黛，瓜字初分碧玉年。

愿托襄王云雨梦，阳台今夜降神仙。
树间
杜甫（唐代）

岑寂双甘树，婆娑一院香。交柯低几杖，垂实碍衣裳。

满岁如松碧，同时待菊黄。几回沾叶露，乘月坐胡床。
忧旱
章甫（宋代）

贫贱甘羁旅，淹留赖薄田。
悠悠将送老，比比不逢年。
旱魃工为虐，雷公岂易鞭。
醉能忘万事，安得酒如川。
题华季充剪韭轩
周翼（明代）

吴下有田宜种韭，高风莫笑庾郎贫。
翚飞画栋青林表，玉洗行盘绿水滨。
夜雨剪来茸自长，春风吹起绿初匀。
客来一箸分清供，不与区区肉食人。
垂虹亭观打鱼斫鱠四首
杨万里（宋代）

鲈鱼小底最为佳，一白双腮是当家。
旋看水盘堆白雪，急风吹去片银花。
弋阳访古
施肩吾（唐代）

行逢葛溪水，不见葛仙人。空抛青竹杖，咒作葛陂神。
石桥
汤珍（明代）

时雨如膏沐，能添竹树鲜。石桥分野望，云日澹川烟。

僧笠归花外，渔舟系柳边。村村逐芒种，播谷满菑田。
登鹰窠顶望海中夏盖诸山
徐嘉炎（清代）

兹山展武地，海上得朝宗。梵刹驯归鸟，深潭隐毒龙。

朱霞连越峤，翠盖偃秦松。南望诸峰在，参差雾几重。
念奴娇 寿太守子八月十一
佚名（宋代）

才经四日，是中秋，次第月圆如玉。一点光浮南极上，储作人间五福。长厚慈仁，清高恬澹，爱水清山绿。溪园竹里，日来新就华屋。
好是五马传家，芝兰挺秀，早勉群经读。将相公侯绵衮衮，重见当年符竹。富贵荣华，康宁寿考，聪我殷勤祝。更祈王母，共看桃结桃熟。
温泉
李吕（宋代）

匡庐发源初，绝景乃如许。
尤幸远市朝，不遭豪右取。
奉和冬至乾阳殿受朝应诏诗
牛弘（隋代）

恭已临万寓，宸居御八埏。作贡菁茅集，来朝圭黻连。

司仪三揖盛，掌礼九宾虔。重栏映如璧，复殿绕非烟。
五月二十四日避暑东寺折简邀子容不至
周紫芝（宋代）

凉飙呼不来，恶热苦难避。城南有佳人，相望隔秋水。

愿言倚琼瑶，相携谢簪履。花木通禅房，茶瓜供幽事。

君方从簿书，相仍日填委。咫尺如参商，况乃在千里。

日暮殊未来，清风为谁起。
吞霄观海
周钟瑄（清代）

浩渺无因溯去程，仙槎客泛正须评。轻浮一粒须弥小，包括恒须色界清。

世外形骸杯可渡，空中楼阁气嘘成。情知观海难为水，更有红轮向此生。
竹溪直院盛称起予草堂诗之善暇日览之多有可
刘克庄（宋代）

午杵谁敲臼，山童髻两髽。
偶因声隔竹，不觉意思茶。
北牖沉沉声，南墙故故遮。
微闻孤杵响，初试一旗斜。
门掩王猷宅，泉甘陆羽家。
搜肠搅文字，毋乃太清耶。
山行
郑清之（宋代）

山行心迹已双清，骤见清溪眼为明。
鬼谷洞前符竹在，观音岩下魶鱼行。
宗师宴坐空余石，龙女分流不作声。
人影交横到林薄，绿烟深处一猿惊。
迓王书史六邑劝课回四绝
杨公远（宋代）

杜鹃声里莫春天，桑柘村村绿似烟。
分趼称丝将有日，吴蚕今已起三眠。
正月初四后十余日病嗽不能出杂书十首
方回（元代）

客久已无味，更苦赀用乏。
年迈欲不竞，仍著疾病压。
相望五百年，老杜卧夔硖。
疲瘵困茧丝，遐荒敝戈甲。
谁方拥倾城，乐死有玉柙。
芳草
奕绘（清代）

数良辰、又逢春晚，茸茸嫩碧初齐。前年南浦别，去年南浦别，怕重提。

今年南浦上，惹离情、锦字慵题。杨柳外、山羊暧卧，骏马骄嘶。

萋萋。谁家闲姊妹，衬莲步、绿软红低。桃花人面好，杏花云髻重，踏遍长堤。

俊游应记取，占芳踪、十里香泥。归来梦、谢家池畔，宋玉墙西。
女娲炼石补天得天字
安治（清代）

试问娲皇未出前，彼苍缺陷几何年。讵开混沌无完璧，直赖神功善补天。

石炼烘炉融五色，磨经妙手得重旋。何殊附会荒唐说，月可修成海可填。
挽秦国夫人三首
刘摰（宋代）

久被三宫眷，谁知五福纯。脂田天府国，綵服斗枢人。

枕梦华堂晚，仙期碧海春。寻常居养地，悄悄绣帘尘。
挽荆南师张左司诗
项安世（宋代）

昔者登帘阁，先生病已瘳。
从容当世事，反复万端尤。
力尽千家活，身疲十日留。
向来天下干，端为一城休。
句 其一
周虎臣（宋代）

綵旆西来横铁瓮，大江东转涌金山。
谢富丞相招出仕二首
邵雍（宋代）

相招多谢不相遗，将谓胸中有所施。
若进岂能禁吏责，既闲安用更名为。
愿同巢许称臣日，甘老唐虞比屋时。
满眼清贤在朝列，病夫无以系安危。
送杨伯子知南昌县
周必大（宋代）

往年饯尊公，出宰新吴县。
仁爱驯桑雉，圣明遇禾绢。
君今治南昌，家学世其官。
密令行教化，明庭集孔鸾。
煌煌牛斗间，宝气先后应。
卓鲁聚一门，谁续职方乘。
悼王思中
郑刚中（宋代）

风前不见玉壶冰，追想欷歔泪欲横。官小仅能离令尹，家贫还欲似书生。

深沉每见仁人勇，惠爱常留长者名。不负铭诗并篆字，千年松柏共佳声。
清虚庵
查藻（宋代）

暂随风驭到人间，衣染天香响佩环。
贝阙珠宫留不住，却携炉鼎隐庐山。
蝶园朝雨
陈文达（清代）

乡晨趋野寺，泉籁共幽清。法雨敲仙呗，疏烟湿磬声。

虫吟物外想，蝶梦幻中生。顿觉无尘碍，道心处处明。
山窗杂诗 其一
李叔与（宋代）

学把锄头莳小畦，牡丹不种种荼縻。花开赢得年年看，棘蔓犹堪补败篱。
李允蹈再诗言别次韵
孙应时（宋代）

仙人骑长鲸，醉与月相追。
落笑千万篇，要与风雅期。
里耳心巴唱，未省白雪词。
欲当莫邪锋，断毛真一吹。
文章游戏耳，功名须鼎彝。
推毂天下士，岂无劂当时。
我愚敢望君，君胡首肯之。
酒酣激清啸，八极隘指麾。
丈夫吧岁晚，不恨不别离。
行行爱体素，江湖劳梦思。
万历甲辰秋东林书院落成步杨龟山先生此日不再得诗韵
顾允成（明代）

此日今还得，朝辉耀扶桑。厥初赤子心，悬象并穹苍。

无端过浮云，暂掩本灵光。努力事拂拭，依然露元阳。

理欲判危微，规矩成员方。尘埃去弗来，真气泄针芒。

日新又日新，其何用不臧。性非犹杞柳，仁义宁贼戕。

无为彼教惑，吾道掷秕糠。大哉羲孔易，洗心密退藏。

不效浅薄子，争斗群卉芳。天地人鼎立，至大而至刚。

欲仁斯仁至，安所置彷徨。南方文学古，东林岁月长。

继往开来兹，平步履康庄。念我踰五十，惭愧闇然章。

从前所萦萦，不脱名利场。何当一奋跃，藩决失羸羊。

日知其所无，月能幸无忘。果能此道矣，虽柔而必强。

浩渺重溟波，一苇自堪航。流光不相贷，迅速转无常。

朝闻夕死可，仁者寿不亡。若不及时敏，老至空悲伤。

中行未易几，必也狷与狂。
听寒更寄朱兵曹巨川
皎然（唐代）

攲枕听寒更，寒更发还住。一夜千万声，几声到君处。
赠龚豫轩数术
文天祥（宋代）

挟策考休微，巫甘迈何追。
君亦布灵草，乃复探其微。
载观河洛书，今也休明时。
天高凤鸟翔，击拊遨以嬉。
次前韵将归隐黄山
方回（元代）

我家黄山百里远，两峰插天翠如剪。
归心久落故溪云，柁转不如船不转。
采茶斸药呼邻翁，藉草地宽何不容。
挟兔园册教儿童，菜饱无异禄万钟。
底须太史占星聚，世人寻觅无知处。
海内故人脱相思，江东渭北空云树。
和杨公济钱塘西湖百题 其六十四 香桂林
郭祥正（宋代）

根托山中地，香分月里秋。游人莫攀折，风散一岩幽。
次秀野种粟韵
朱熹（宋代）

阿香一笑走丰隆，雨遍平畴万顷中。旧喜樊迟知学圃，今看许子快论功。

遥怜郁郁翻秋陇，预想垂垂弄晚风。珍重诗翁且彊健，东阡南陌兴无穷。
自京师泛舟还郡作三首 其三
刘敞（宋代）

常阴贯秋序，洚水弥平陆。居人逐飞鸟，往往巢树木。

四顾何茫茫，江海忽在目。古语乃信然，高陵或为谷。

乘桴义无憾，断发忧可辱。弁冕绩禹功，谁其悲濡足。
六祖传付偈颂 其四 二祖
黄裳（宋代）

曾穷庄易到源渊，三教从来共本根。自到少林应已悟，后来谁为晓宗门。
赠太常王建藤杖笋鞋
张籍（唐代）

蛮藤剪为杖，楚笋结成鞋。称与诗人用，堪随礼寺斋。

寻花入幽径，步日下寒阶。以此持相赠，君应惬素怀。
许宣平赞
释广闻（宋代）

全肩担荷时，落日重回首。世无相逢人，先生不在酒。
夏末野兴
陆游（宋代）

半世天涯倦远游，还乡不减旅人愁。
数声相应鸠呼雨，一片初飞叶报秋。
山坞风烟僧院路，河梁灯火酒家楼。
绝知雪鬓宜蓑笠，分付貂蝉与黑头。
初发豫章
程洵（宋代）

昨日苦暖今日寒，树头淅淅风声乾。舟师祭罢喜风便，呼儿理楫高挂帆。

孤舟一叶去如舞，白浪翻空作飞雨。尔曹醉胆何大耶，胡不江云占炮车。
再和晦之
邹浩（宋代）

举世欣欣濮上音，丝桐还寄长卿心。知君韶濩思千载，劲节松筠挺几寻。

万籁息时霜剑立，一灯明处夜堂深。他年振铎收遗器，岂愧云和瑟与琴。
程氏寻乐斋
成廷圭（元代）

当时弄月与吟风，一代高人自不同。伊洛源头无别派，孔颜心上有全功。

岁寒只在箪瓢内，春色还归杖履中。今日看君能到此，不须重问爱莲翁。
道源朝奉重阳后以诗招赏菊走笔答之
廖刚（宋代）

欲摘金英露湿衣，暗香还逐晓风微。仙翁可解追时节，心想何妨举世非。
广文先生送诗方思所以报之而未得忽鹂落庭树
赵蕃（宋代）

王子诗如照，滕侯隐似真。
倘来宁取遇，居易若为屯。
酬倡虽才始，风期自夙亲。
江湖纵悠远，德盛罔非邻。
苍梧山
王先谦（清代）

当年沧海东南坼，想见神山高下开。会稽失却白水峡，郁州半下苍梧堆。

我疑溟鹏惯远徙，不数灵鹫能飞来。已陋景纯笺草木，试招虞舜归蓬莱。
殢人娇
晏殊（宋代）

二月春风，正是杨花满路。那堪更、别离情绪。罗巾掩泪，任粉痕沾污。争奈向、千留万留不住。

玉酒频倾，宿眉愁聚。空肠断、宝筝弦柱。人间后会，又不知何处。魂梦里、也须时时飞去。
郊礼庆成诗
王珪（宋代）

有宋乘炎运，于今迈百年。
祖功虽不易，子圣自能传。
宝历迎长至，神丘放大圜。
录宫千福降，清庙一诚专。
翠仗鉤陈下，青城斗极边。
侧班回众弁，虚次待高烟。
晦雾初宵断，晴云未晓鲜。
天形何磊落，帝步变周旋。
丽泽沾鱼鸟，休歌被管弦。
欢声兼岳动，和气与春运。
在昔开鸿业，斯民入化甄。
监危常栗栗，受祉更乾乾。
此日膺神策，孤臣老禁筵。
愿将成命颂，独奏迩英前。
丁酉元旦口占
许受衡（清代）

瞥眼光阴卅六年，春风送我到幽燕。宦途冷淡身如寄，客思迷离梦未圆。

北地莺花嫌太晚，南朝烟柳忆从前。料如念远书应达，每为循陔一惘然。
贺新郎
佚名（宋代）

指点金蕉叶。倩双成、十分为注，九天琼液。中有玉梅风露气，持九卯金仙伯。听贱子、歌翻新阕。不作寻常儿女祝，把先生、好事从头说。须快饮，莫留滴。
风流晋宋人物。有锦囊万首，不博小儿馆职。膝下双雏真伟器，足继传家事业。且做个、人间闲客。试问种春春几许，尽芝田万顷天来阔。天有尽，春无极。
对酒
陆游（宋代）

新酥鹅儿黄，珍橘金弹香，天公怜寂寞，劳我以一觞。
胸中万卷书，老不施毫芒，持酒一浇之，与汝俱深藏。
生当老穷巷，死埋南山冈。
古来共如此，已矣庸何伤！
水沤二首
杨万里（宋代）

至宝何缘识得全，骊珠浮没只俄然。
金仙额上庄严底，只许凡人见半边。
次刘孟元见贽韵二首
罗椅（宋代）

久坐不知夜，饥鼯窥瓦檠。
诗徒我乐国，酒不打愁城。
白雪夫郡句，黄花老我情。
商量能任不，胜欲饮公荣。
同诸公登秘阁
刘攽（宋代）

复阁横云不易登，宫烟漠漠柳层层。始知奇兽名天禄，遍见群层蠹羽陵。

此去杳冥无几许，向来游集类多能。秋风撩乱吹蓬鬓，老愧诸公话得朋。
晏公挽词三首 其三
刘敞（宋代）

衮韨三司旧，笳箫一品荣。独伤去国意，仍以抚封行。

落日白驹影，空林黄鸟声。公归那不复，悽怆国人情。
次韵和张掾新泉三绝句 其二
洪刍（宋代）

水之美者三危露，邂逅清甘一勺同。两客携茶煮汤鼎，归来应御玉川风。
上杜元颖相公
王建（唐代）

学士金銮殿后居，天中行坐侍龙舆。承恩不许离床谢，

密诏常教倚案书。马上唤遮红觜鸭，船头看钓赤鳞鱼。

闲曹散吏无相识，犹记荆州拜谒初。
江馆即事
萨玉衡（清代）

江淮界南纪，日夜向东流。雨气白沈树，风声飒满楼。

寒花欹晚照，病叶畏先秋。凉笛生愁思，归心未买舟。
次韵明仲游栖云阁
刘子翚（宋代）

溪山步步开图障，山影更随溪荡漾。
回环两县烟雨奇，一目尽奄长桥上。
乾枫枯柳澹不春，欢伯为解愁城屯。
书空咄咄亦良苦，抵掌呜呜聊任真。
山房竹阴生晚寂，客醉忘归主忘客。
沉机已寄谢安棋，逸兴何惭阮孚屐。
道人栖云乐其天，孰知为仙孰为禅。
定应风蜩足枯槁，绝胜磨蚁争回旋。
送田御宿大参归里 其十
孙传庭（明代）

吾生常落落，于世总悠悠。龙剑殊难合，骊珠岂易投。

浮樽分郢唱，飞舄共梁游。自许生平在，当为知己酬。
花之寺看海棠歌
姚燮（清代）

佛国之天琉璃云，明翠荡作春栀芬。九螭吐沫变虹色，孔雀下飐银泥裙。

千寻大树松皮古，石叟髯苍与撑拄。静看落日万楼台，多少钗鬟泣秋雨。

凤城八扇晨旭开，锦鞯珠勒骄龙騋。宰官共赴象王会，但有欢喜无悲哀。

堕红堆叠数寸厚，彯烟染袖成玫瑰。惜无玉剪一双燕，软縠祇与东风裁。

年年花时去乡里，如此名花看有几？未经旸谷撷扶桑，犹道精华在桃李。

联樽上座豪客多，叉手閒庭吾独哦。孤心迥绝照花外，万笏青山垂薜萝。

疏钟一击四廊悄，金缕歌声尚𡛓袅。浓春醉尽蝴蝶魂，决眦长空下孤鸟。

今宵明月芦沟悬，我还以梦来周旋。铺之八尺龙须席，坐与臞僧品石泉。
虎丘舟中见杨花撩乱飞入幕内感而赋之
王同轨（明代）

来时门前柳芽吐，到日窣地条如许。
袅娜全倾掌上腰，纤长故斗机中缕。
垂条百尺任毵毵，乱絮何缘飞满天。
认是雪花沾不湿，唤为梅片却成团。
画舸筠帘遮不着，美人纨扇扑半落。
罥从蛛网又扬来，堕向蜂须飞复脱。
楼头少妇方孤寝，怀人起对妆台冷。
莫惹春愁上剪刀，休萦别恨归衾枕。
萦恨惹愁飞转赊，纷纷逐我北还槎。
还时已化浮萍草，应对池塘忆柳花。
颂古三十三首 其二
释师观（宋代）

以手策起眉毛，千圣从来不识。一会灵山俨然，说甚今朝昨日。
河豚二首 其一
王源生（清代）

腹皤目睅状粗顽，浪得时名满世间。口腹中人常腊毒，肺肝如见善藏奸。

征文误入吴都赋，窜迹难穷丙穴湾。正恐逋逃渊薮在，海风吹去又吹还。
岁暮归南山
孟浩然（唐代）

北阙休上书，南山归敝庐。
不才明主弃，多病故人疏。
白发催年老，青阳逼岁除。
永怀愁不寐，松月夜窗虚。
送真上人还兰若
崔峒（唐代）

得道云林久，年深暂一归。出山逢世乱，乞食觉人稀。

半偈初传法，中峰又掩扉。爱憎应不染，尘俗自依依。
露筋祠
多敏（清代）

椒兰玉座拜神仪，水驿孤船夜泊时。三十六陂秋水夜，流萤青闪小姑祠。
杂曲歌辞。拜新月
吉中孚妻（唐代）

拜新月，拜月出堂前，暗魄深笼桂，虚弓未引弦。

拜新月，拜月妆楼上，鸾镜未安台，蛾眉已相向。

拜新月，拜月不胜情，庭前风露清，月临人自老，

望月更长生。东家阿母亦拜月，一拜一悲声断绝。

昔年拜月逞容仪，如今拜月双泪垂。回看众女拜新月，

却忆红闺年少时。
王侍郎挽卿二首
苏颂（宋代）

献赋初从淮海来，汉皇欣得马卿才。
丝纶诰命追三代，山水歌卿冠一台。
甲第图书遗旧迹，寿原松柏长新栽。
故州民吏馀思远，画翣凄凉薤唱哀。
水龙吟 皋桥水楼曲宴醉别瞻园，会馀岁暮有九江之役，载雪过白门，愿言不从，赋此感叹。
郑文焯（清代）

出门一笑横江，酒醒重问皋桥旅。残釭厌梦，离杯衔泪，伤春歧路。

三十年前，相逢同是，承平俊侣。换沧波身世，云愁海思，算萍梗知人苦。

不信兰成老去，赚狂名、萧条词赋。江山如此，文章何用，英雄无主。

独立苍茫，楼船西下，清淮东注。欠胡床，为弄梅花，笛里唤青溪步。
乐郎中萱草堂
段成己（金朝）

共道传家以义方，长留春色在萱堂。静宜有寿何须祝，乐自无忧不待忘。

华萼先辉连二妙，琏琳照映列诸郎。要看靴笏床俱满，岁月灵椿未易量。
秋闺
王同祖（宋代）

江南贾客去忘归，扑面边尘自在飞。
想得那边寒较早，夜来密地翦征衣。
送齐殿丞监缙云军
宋祁（宋代）

几信南风转曙乌，殿栏归思结丹涂。
曳朱恩借鱼须笏，假节人同虎刻符。
裳綵亲闱称雅寿，弩兰乡县壮前驱。
飞霜郡阁遗文丽，更得韩陵共语无。
益津八景 其三 环城烟柳
卢龙云（明代）

郊原烟雨递相催，柳色微茫拂翠来。林际迁莺如上苑，街前走马类章台。

栽移彭泽诗千首，折向阳关酒一杯。造物固知饶近地，春光漏泄遍城隈。
登石室二首
叶林（宋代）

远游贞白二仙家，今日追寻路不赊。
七十二丛秋色里，有人曾约去看花。
送赵正甫丞湘阴
赵汝回（宋代）

行舟何所有，新酒满瓷瓶。若使三闾饮，终应一念醒。

官卑掌苗籍，吟苦掩松厅。清梦如湘水，遥通春草亭。
游霅城寄辉明远
释永颐（宋代）

老来霅上经过少，不复虚常拜皎然。
窥庙野童惊古像，拊碑山客慕先贤。
雨多乱穿城过去，日上苍山绕郡连。
隔港木兰摇客棹，浦荷香散碧云天。
明发新淦晴快风顺约泊樟镇
杨万里（宋代）

雨到中宵歇，心知逗晓晴。
排云数峰出，漏日半江明。
风借轻帆便，天催嬾客行。
不应樟镇酒，无意待人倾。
论俗十二首
刘子翚（宋代）

愚氓扰潢池，囏难亦常态。
簪绅有包藏，事异吁可怪。
豺声久伺乱，鲸戮终何悔。
游言张凶焰，巧谍移机会。
初如孵壳微，跐践悉糜碎。
养成羽翮雄，飞掣鞲绳外。
剪锄淹岁月，螫毒弥疆界。
向来诘端由，罪白不容盖。
南冠囚载路，东市诛其最。
隆宽俗与新，侥幸汝勿再。
赠良坦侄知永嘉
赵与辟（宋代）

墨绶铜章拜命新，鸣琴之治在于今。
花封伫见风流似，柳舍休教别人殷。
江亭送眉州辛别驾升之
杜甫（唐代）

柳影含云幕，江波近酒壶。异方惊会面，终宴惜征途。

沙晚低风蝶，天晴喜浴凫。别离伤老大，意绪日荒芜。
烟波亭避暑
周弼（宋代）

澄江横匹练，月洗黄罗扇。
捲尽白云衣，常星撒沙见。
天低欲就人，夜色凝深澱。
欻吸动微光，时絣斗间线。
凉亭逼旷野，轩楹敞三面。
万象悉铺陈，随机互迁变。
十岁逃虚空，得此方一遍。
相对坐谈玄，终宵亦无倦。
只恐騃騃催晓箭，涌上东方老铜片。
须着干求大帝君，莫使旭乌眼睛转。
投李右辖十六韵
李昱（明代）

汉家三十六将军，谁似安东第一勋。练卒旧谙蛇鸟阵，斩关新一虎狼群。

金城列镇频纡策，玉帐巡行竟解纷。笳鼓五更传落月，旌旗千里捲归云。

孙吴自古虽论武，贾邓从今但讲文。樽俎折冲兵愈奋，河山带砺劵还分。

虽居鼎鼐崇儒士，解使儿童识相君。名动虎闱风肃肃，恩流凤诏水沄沄。

营屯细柳连春色，山转乌龙对夕曛。万里守边严号令，三农在野乐耕耘。

门延申白衣冠盛，座引邹枚礼数勤。诗句赓歌情缱绻，香炉宴寝昼氤氲。

不才曾辱封书召，多病空劳使者闻。满拟布衣甘杞菊，岂期金屋到玄纁。

路从薇省朝天上，舟过桐江泊水濆。知己感深无以报，谩凭长律颂清芬。
锄经图为藻川作
全祖望（清代）

吾友子张子，新成豳颂笺。菑畬识元化，箕豆戒芜田。

负郭无多产，逢秋别有年。他时我止宿，鸡黍足欣然。
守居园池杂题 筼筜谷
文同（宋代）

千舆翠羽盖，万锜绿沈枪。定有葛陂种，不知何处藏。
晓步
李缯（宋代）

晓步閒随蛱蝶行，村南村北雨新晴。山花野草自幽意，布谷一声春水生。
破镜词
许棐（宋代）

宝镜一从分破后，不堪磨拭照妆钿。倩谁携上青云去，补得今宵缺月圆。
九月初作
陆游（宋代）

九月都门凛欲霜，羸躯恩免立鵷行。
细书付吏誊初稿，和药呼儿对古方。
陋巷闭门常谢客，高斋扫地独焚香。
此生自计终何取？似有山林一日长。
颂古十四首·八还辩风
释可湘（宋代）

还还还后更远还，一个闲人天地间。
昨夜大虫遭虎咬，皮毛落尽体元斑。
春闺思诗
萧子显（南北朝）

金羁游侠子，绮机离思妾。春度人不归，望花尽成叶。
自武林还家道由剡中
戴炳（宋代）

一筇双不借，役役又东还。野渡浅深水，夕阳高下山。

光阴虚我老，造物靳人閒。高躅思吾祖，鸣琴独闭关。
重葺敝庐有作
宋祁（宋代）

履市喧卑极，家林改筑初。
藩倾犹置笔，楹破尚逢书。
径草临江府，园畦洛涘居。
凭谁遗真意，仁义亦蘧庐。
题何武子所藏简天碧松图
刘永之（明代）

苍松偃蹇如短虬，垂肘近人寒不收。悲风萧萧生昼晦，古鬣陊水令人愁。

锦鞯骑马山阴道，石黛空青拂衣好。万里江湖隔旧游，坐观图画空山老。
成趣小隐
韩淲（宋代）

今年春色在山家，到处寻梅看落花。成趣园中乘日往，最高台落受风斜。

棋声与我诗无尽，酒力因君兴未涯。拓落不知天蚤暮，更呼急管度芳华。
寄石湓清越上人
方干（唐代）

寺处唯高僻，云生石枕前。静吟因得句，独夜不妨禅。

窗接停猿树，岩飞浴鹤泉。相思有书札，俱倩猎人传。
嵇绍似康（并引）?一作戏作贾梁道诗?
苏轼（宋代）

．王凌谓贾充曰：“汝非贾梁道之子耶？乃欲以国与人。
”由此观之，梁道之忠于魏也久矣。
司马景王既执凌而归，过梁道庙，凌大呼曰：“我亦大魏之忠臣也。
”及司马景王病，见凌与梁道守而杀之。
二人者，可谓忠义之至，精贯于幽明矣，然梁道之灵，独不能已其子充之奸，至使首发成济之事，此又理之不可晓者也。
故予戏作小诗云。
嵇绍似康为有子，郗超叛鉴是无孙。
如今更恨贾梁道，不杀公闾杀子元。
哭郴州王使君
李群玉（唐代）

银章朱绂照云骢，六换鱼书惠化崇。瑶树忽倾沧海里，

醉乡翻在夜台中。东山妓逐飞花散，北海尊随逝水空。

曾是绮罗筵上客，一来长恸向春风。
次韵令德答天启
陈渊（宋代）

小栟妙语言，下笔初无难。曹郎更精深，一字不苟安。

我师陶靖节，亦未游其藩。但觉万仞渊，中有蛟龙蟠。

人言失故步，乃在学邯郸。平淡恐未臻，先作郊岛寒。

古来文墨士，十九姓字漫。尚赖相可否，盐梅助咸酸。
丹丘道中寄钱大资二首
释道举（宋代）

向来汤饼泼油葱，思旧所怀惟此翁。
日暮楼边梅子雨，夜凉亭下藕花风。
凌烟晋室谢文靖，阴德唐朝徐有功。
二十年间莲社客，酡颜不是少时红。
文宣王及其弟子赞
宋高宗（宋代）

婉彼子羔，受业先圣。
宗庙之问，一出乎正。
克笃于孝，非愚乃令。
师知其生，有辉贤行。
句
王随（宋代）

丹井经台接岩洞。
谢人惠茶
梅尧臣（宋代）

山色已惊溪上雷，火前那及两旗开。
采芽几日始能就，碾月一旗初寄来。
以酪为奴名价重，将云比脚味甘回。
更劳谁致中{左氵右霝}水，况复颜生不解杯。
夏日寓齐杂诗 其四
李彦章（清代）

气节尊吾道，俦伦念索居。云知亲舍近，月似客怀疏。

兄弟多时别，江湖一纸书。惟将健餐饭，辛苦付双鱼。
水仙二首 其二
杜大中（明代）

灵雨濛濛幻态轻，惊魂想像逝怀倾。愿将玉佩遥相逐，脱骨逍遥水上人。
和西湖竹枝词
钱大有（元代）

淡黄裙子缕金衫，长髻垂肩短凤簪。不愿燕京嫁官去，花枝草蔓自江南。
落梅
赵时韶（宋代）

鹿胎点点上轻裘，脑片飘飘入宝篝。
更向佳人妆额看，梅花到底也风流。
曾子固令咏齐州景物作二十一诗以献 其十八 北湖
孔平仲（宋代）

尘污远已留，渌净此不杂。僻招水鸟栖，清数游鱼鬣。
同黄饷科游岳麓看禹王碑谒孔圣庙 其一
黄公辅（明代）

山环径仄碧层层，指点苔踪快一登。犬吠丛林知古刹，云横洞口见幽僧。

禹碑勒处岩为石，圣庙光乖月是灯。引望高峰勤仰止，天空霞静赏心腾。
间居
释延寿（宋代）

闲居谁似我，退迹理难过。
要势危身早，浮荣败德多。
雨催虫出穴，寒逼鸟移窠。
野迳无人翦，疏窗入薜萝。
国哀
韦骧（宋代）

天地有大故，朝庭凶讣来。五年再罹苦，臣民若为哀。

钜贤荷遗托，梦泽滂九垓。衣冠又新命，收泪心悠哉。
入塞·调簧
曾廉（清代）

好时光。正晴温、只薄妆。向海棠花下，凝立自调簧。

花也香。鬓也香。

悄悄沿花过画廊。猛抬头、浑欲断肠。背人屏后酒盈觞。

春正长。梦正长。
寄寿春沂和尚
释怀深（宋代）

闻把东禅木杓柄，放开布袋好流传。后人薄己符言行，壁立家风要斩然。
胡无人
李白（唐代）

严风吹霜海草凋，筋干精坚胡马骄。
汉家战士三十万，将军兼领霍嫖姚。
流星白羽腰间插，剑花秋莲光出匣。
天兵照雪下玉关，虏箭如沙射金甲。
云龙风虎尽交回，太白入月敌可摧。
敌可摧，旄头灭，履胡之肠涉胡血。
悬胡青天上，埋胡紫塞傍。
胡无人，汉道昌。
陛下之寿三千霜。但歌大风云飞扬，安得猛士兮守四方。
使还七里濑上逢薛承规赴江西贬官
刘长卿（唐代）

迁客归人醉晚寒，孤舟暂泊子陵滩。

怜君更去三千里，落日青山江上看。
闻前月时事君举象先皆与南宫之选是日读易诗春秋作四首 其二
薛季宣（宋代）

我行永久亦何伤，仆马痡瘏不是忙。田卒污莱皇父去，憖遗将若守吾王。
寄徐师川戏效其体
谢逸（宋代）

不见徐侯久，梦绕西山阳。斯人天下士，秀拔无等双。

捉麈望青天，意气吞八荒。平生学古功，胸次罗典章。

商略造理窟，清论排风霜。弄笔有佳思，哦诗怀漫郎。

恐非江湖客，黑头侍明光。不忘温处士，群书亦可将。
赠吴兄仲孚
释居简（宋代）

策慵推病枕，刺字忽来前。未说名瓜子，先传姓口天。

鸿蜚烦送目，蛩响动吟肩。穷与穷相值，秋风已飒然。
戏题胡淡庵谏和书后
王遂（宋代）

溪翁死后谏书焚，怪得和戎近有孙。
寄语岳家新宰士，当时谢表几行存。
柳梢青 初秋泊嘉兴有怀
周星誉（清代）

回首凄然。松陵城郭，一路寒蝉。藕叶围凉，萍花摇暝，人在秋边。

相思昨夜樽前。酒醒后、疏杨暮烟。对月心情，阻风滋味，又过今年。
驿中望山戏赠渭南陆贽主簿
卢纶（唐代）

官微多惧事多同，拙性偏无主驿功。

山在门前登不得，鬓毛衰尽路尘中。
和彦猷在华亭赋十题依韵·吴王猎场
韩维（宋代）

吴王昔用武，所乐惟干戈。
安知圣人间，祝网解其罗。
朝行数田护，暮返论战多。
千载亦何有，柔桑阴满坡。
临江仙 张光甫家儿子咬驴
元好问（金朝）

膝上添丁郎小小，＊雏彩鹤初匀。书堂合与孟家邻。诵诗琴解□，论学墨沾唇。头玉＊＊眉刷翠，更将秋水为神。看花留待百年春。金鞍南陌上，惊动洛阳人。
野田雀
胡奎（元代）

野田雀，鸣啾啾。啄我黍，何时休。我黍半输官，我黍半养家。

尔雀我飞无网罗，我黍日减雀日多。野田雀，奈尔何。
求陈和叔草书千文
韦骧（宋代）

伯英临池池水黑，世称草圣真无敌。逸少奇踪昔所珍，曾为换鹅书道德。

晚有张颠尤怪伟，意自公孙剑中得。由来传播千百年，笔法至今为准的。

近时此学虽彫零，妙绝何尝虚赏识。唯公气格出天然，挥扫能兼古人迹。

纵如烟海鱼龙游，俊若秋天鹰隼击。斡旋舒惨在术内，心通手应难窥测。

曩传法帖久已寘，安得千文饱矜式。越溪明楮白于霜，昼永愿公飞电墨。
九日登卧龙山呈同官
王十朋（宋代）

老逢佳节强跻攀，兴绕东篱愧未还。与客携壶登缥缈，寻僧对榻卧幽闲。

白盐照日一峰古，乌帽吹风双鬓班。坐上无非孟嘉辈，卧龙山却胜龙山。
抱琵琶偶伫蕉阴美人
徐渭（明代）

离宫给事小青衣，催送琵琶向琐帏。行到芭蕉忽回想，去年此日嫁明妃。
与常长老饮酒席间作
释道济（宋代）

极目烟波远接天，红尘疎处结三椽。
不忧风景来朝没，只恐水云到晚连。
青黛山边飞白鹭，绿杨堤畔泊渔船。
悠然此地真堪乐，半是人间半是仙。
嘉平月十九日寄怀竹庄观察
慧霖（清代）

一剑光寒山外山，半空星挂斗牛閒。江分九派东南去，云在双孤大小间。

风雪更番传岁暮，梅花消息动乡关。石钟曾有髯翁记，可为参寥选韵还。
张丹书明府以艰归济南赋别
谢元汴（明代）

天涯淼淼失因亲，惜别犹能追古人。岱岳形垠神肃穆，鳄川风泽气嶙峋。

废莪往事何堪说，陟岵诸诗尚可论。君去为询渭叟迹，勿忘桑浦老垂纶。
水调歌头·帆腹饱天际
葛郯（宋代）

帆腹饱天际，树发渺云头。翠光千顷，为谁来去为谁留。疑是吴宫西子，淡扫修眉一抹，妆罢玉奁秋。中流送行客，却立望层楼。风色变，堤草乱，浪花愁。跳珠翻墨，轰雷掣电几时收。应是阳侯薄相，催我胸中锦绣，清唱和鸣鸥。残霞似相贷，一缕媚汀洲。
紫薇花
白居易（唐代）

紫薇花对紫微翁，名目虽同貌不同。独占芳菲当夏景，

不将颜色托春风。浔阳官舍双高树，兴善僧庭一大丛。

何似苏州安置处，花堂栏下月明中。
春晚闻霰宛思凄然两日不见达善季辩书怀奉寄
舒岳祥（宋代）

夜阑风薄树，雨急水坍沙。
书在吾何恨，春深自忆家。
高花犹著雪，浅草早鸣蛙。
同是离居客，相逢吊岁华。
徐元美甲第新修同诸公赋诗
李正民（宋代）

大厦沈沈结绮栊，诛茅新就化人宫。春台乱落桃花雨，北牖遥披柳叶风。

遁迹娱游同梓泽，卜居穷僻似萧公。人生适意方为乐，何必箪瓢叹屡空。
杨武恭王挽词
楼钥（宋代）

王爵报元勋，临危更致身。
鲸波飞战舰，狼子叹江神。
木落淮南暮，尘清塞外春。
功臣谁第一，图画在麒麟。
暮春漳川閒居书事
潘阆（宋代）

吟斋漳水滨，孤僻度残春。
长喜诗无病，不忧家更贫。
钟声来远寺，山色遍诸邻。
门有谁相访，僧过岂厌频。
遇雨两宿县驿
王十朋（宋代）

绝巘笙箫断，邻州鼓角闻。江淮两岸雨，吴楚一天云。

有驿聊堪憩，无尊亦自欣。西山逢老宿，往事说三分。
无行吟
邵雍（宋代）

无行少年子，京都来往频。
功名一生事，歌酒十年春。
有数黄金尽，无情白发新。
朋从消散尽，赢得病随身。
早秋赠裴十七仲堪
李白（唐代）

远海动风色，吹愁落天涯。
南星变大火，热气余丹霞。
光景不可变，六龙转天车。
荆人泣美玉，鲁叟悲匏瓜。
功业若梦里，抚琴发长嗟。
裴生信英迈，屈起多才华。
历抵海岱豪，结交鲁朱家。
复携两少妾，艳色惊荷葩。
双歌入青云，但惜白日斜。
穷溟出宝贝，大泽饶龙蛇。
明主倘见收，烟霄路非赊。
时命若不会，归应炼丹砂。
忆江西并悼亡友
曹松（唐代）

前心奈兵阻，悔作豫章分。
芳草未归日，故人多是坟。
帆行出岫雨，马践过江云。
此地一樽酒，当时皆以文。
平时兄弟间十三章章四句送定叟弟之官桂林 其十一
张栻（宋代）

十步有茂草，会府宜多贤。亲仁古所贵，更诵伐木篇。
秋江
罗隐（唐代）

秋江待晚潮，客思旆旌摇。细雨翻芦叶，高风却柳条。

兵戈村落破，饥俭虎狼骄。吾土兼连此，离魂望里消。
句 其一
巩丰（宋代）

檐端疏竹前生瘦，瓶里寒梅到死香。
乌夜啼（八之五）
陆游（宋代）

素意幽栖物外，尘缘浪走天涯。归来犹幸身强健，随分作山家。

归趁余寒泥酒，还乘小雨移花。柴门尽日无人到，一径傍溪斜。
送客归至郡圃残雪销尽
杨万里（宋代）

三日东风入万家，草间残雪不留些。
儿童道是雪犹在，笑指梅花作雪花。
题方琮山水图二首 其二 枫林秋意
弘历（清代）

一夜霜吹宇，千林叶缋峰。萧萧且未下，爓爓转如浓。

彷佛天孙织，依稀白帝逢。扶筇人小住，应是托乔松。
雨
张侃（宋代）

今日天欲雨，农家名分龙。雨意或羞涩，沾润限西东。

入夏雨已多，颇觉支体慵。轻烟苒苒绿，夕照微微红。

不奈勃姑语，呼雨云满空。乍晴丝捲轴，复闇花无踪。

良辰偶孤负，土脉方丰融。屈指是新秋，细听邻杵舂。
飞霞阁吊戴子高
谭廷献（清代）

阁外山如屏，伴君四三年。我行蹑秋草，到君旧榻前。

须眉不可蹑，云物故㛹娟。正坐读书误，事事无世缘。

西风满阑槛，何能不凄然。零落平生契，言语徒自贤。

唐生古死友，遗书为君传。出门淮水西，雪涕亦潺潺。

安得蒋山石，奇骨与同坚。
访契如师东湖新刹
张穆（明代）

湖山寂寂老春华，行向空林谒释迦。遥挹奇峰浑翠黛，近栽深释总烟霞。

远公客至非因酒，赵老人来且吃茶。衰朽未能空所有，敢同庞蕴不离家。
送福清公归里二首 其二
钱谦益（清代）

鹗立朝端领搢绅，飘萧鬓发见风神。契丹使亦知元老，回纥占应见大人。

代许孤忠留一柱，帝思耆德抚三辰。吴门咫尺邻阊阖，珍重东山五亩身。
村中晚望
陆龟蒙（唐代）

抱杖柴门立，江村日易斜。雁寒犹忆侣，人病更离家。

短鬓看成雪，双眸旧有花。何须万里外，即此是天涯。
汤阴拜武穆祠
梁清标（清代）

万古悲凉地，徘徊夕照中。河山余涕泪，寝庙动秋风。

夜雨旌旗出，晴沙战垒空。白头诸父老，指点说英雄。
别陈霆
李昴英（宋代）

政喜论文子遽归，扶胥之口访韩碑。
吟篇佳处南游得，行李轻如始至时。
石友秉心终可托，铁翁具眼远相期。
勉旃办取兰闱捷，四六供官且放迟。
之虔推劾道远雨甚念从隶之劳
韦骧（宋代）

山雨淋头急，冈泥没骭深。从驱尔何罪，行役我甘心。

抑鞚忧难趁，分装恐不任。苏樵复稀遇，寒气少相侵。
古剑歌为明书宗蕴赋
周叙（明代）

良工冶铸金铁英，鍊出宝剑真天成。烨烨芙蓉比荷艳，犹如绿水涵秋清。

一从中道沈埋久，紫气犹能贯牛斗。沈埋夜夜想飞腾，匣里时时作悲吼。

君今得此耀细微，观者拂拭光陆离。防身震慑魑魅胆，露锷刜劘霜雪披。

自来灵物神呵护，愿子殷勤重垂顾。莫教佩服过延津，只恐跳波化龙去。
金缕曲 月痕楼席上听徐月荷琵琶
姚燮（清代）

梦底闻弦语。听声声、骚骚屑屑，凄悽楚楚。不凄谢娘团扇曲，不凄苏娘眉妩。

也不凄、秋娘金缕。玉碾为尘珠撤串，脱鹴裘、未抵缠头赌。

明月上，鹤乱舞。

年时欢会同千古。几相逢、佳人二八，良宵三五。客似乱萍离复合，侬似堕莲心苦。

便卿也、似风飘絮。霎地悬灯倾热酒，怕明朝、劳燕难为主。

谁借打，正平鼓。
神清宫
白永修（清代）

山脚夕烟横，披烟谒上清。云中樵客斧，天际羽人笙。

入户群椒矗，升阶万竹平。虚堂绝尘想，岂复梦魂惊。
念良游（满江红）
贺铸（宋代）

山缭平湖，寒飙扬、六英纷泊。清镜晓、倚岩琪树，挠云珠阁。窈窕缯窗褰翠幕。尊前皓齿歌梅落。信醉乡、绝境待名流，供行乐。

时易失，今犹昨。欢莫再，情何薄。扁舟幸不系，会寻佳约。想见徘徊华表下，个身似是辽东鹤。访旧游、人与物俱非，空城郭。
和石解元白莲
释慧远（宋代）

玉女欹冠莹夜塘，雪敷仙掌犯秋香。
江南五月多风韵，素艳天资难点妆。
题吴公祐祭酒双峰雨露亭
丁鹤年（元代）

春到先茔雨露饶，思亭新构报劬劳。碧涵一水吞天阔，玉立双峰拔地高。

每想音容增怵惕，还因精气感薰蒿。通家二世深恩在，把笔题诗泪满袍。
听白云寺清师琴
朱继芳（宋代）

古寺沉沉昼日长，泠然清响发僧房。
昭君别去颜如玉，苏武归来鬓已霜。
山水无端言尔志，炭冰何事置吾肠。
老来却爱虚檐外，雨滴梧桐一味凉。
次日自环溪入城又雨复坐筱园过午联句再柬诸子之先归者
全祖望（清代）

暑雨将云变态多，冲泥得得此经过。花因信宿分荣落，人亦更番互啸歌。

空槛坐来移酒榼，小舟撑出晒渔蓑。烟波别后应相忆，祗恐尘埃负薜萝。
句
百七丈（宋代）

尽道温柔别有乡，谁知绛阙水茫茫。
晚秋洛阳客舍
刘沧（唐代）

清洛平分两岸沙，沙边水色近人家。隋朝古陌铜驼柳，

石氏荒原金谷花。庭叶霜浓悲远客，宫城日晚度寒鸦。

未成归计关河阻，空望白云乡路赊。
宣风楼
陈与义（宋代）

楼迥云随画栱飞，卷帘又映雪晴时。
千林冻解阴狸扫，放出青山分外奇。
与董承君棋辄胜四筹作药名五言诗奉戏
孔平仲（宋代）

董子犷且狂，孔公孽更毒。文楸石棋子，白及黑对局。

预知子轻敌，锐胆坐看覆。一时罗列遍，先与推大腹。

欻如飞廉驱，窘若防风戮。馀兵尚百合，续断聊忽忽。

猛虎仗爪牙，中涂佯踯躅。嗟嗟草草甚，驱猪令迫逐。

直前无夷险，觱拨下子速。而我颇从容，莽草先设伏。

常山肆纵横，大戟挟长毂。威灵先震荡，巨胜侔破竹。

萧萧马鸣退，战血馀川谷。百步笑奔崩，独活嗟穷蹙。

萎蕤不复骋，销蚀神采缩。作诗诮伊棋，我壮知子曲。
次王子启夜坐怀旷伯逵
刘崧（元代）

褰帷惜良夜，起坐临清池。窈窕月奁合，逶迤云佩垂。

虫响初寒候，乌啼欲曙时。况复念良友，迟回劳所思。
泊曹家沙
董嗣杲（宋代）

雪覆芦花障远郊，小舟不待起风抛。
沙头只有三家住，烂草檐头两把茅。
送赵居父入淮东漕幕
刘宰（宋代）

仪真在昔发运司，承平旧事犹可稽。
岁漕东南六百万石米，自淮入汴趋京师。
周原六辔光陆离，建台想像因遗基。
水浮陆走舟车驰，转输十九资残寇。
古今事异吁可悲，民力已困国不支。
长才入幕宜深思，皇华使者须良规。
偈倾一百三十三首
释法薰（宋代）

不坐空王殿，不挂本来衣。
何须便恁麽，切忌未生时。
谢梁准处士惠琴
赵抃（宋代）

高怀宜与正声通，妙绝孙枝三尺桐。开匣为公鸣一弄，薰风中有故人风。
寿傅守
释若芬（宋代）

十年泽国泛吴航，袖有新硎试未尝。
聊把一麾施老手，便教千里作津梁。
江令人请赞
释宗杲（宋代）

渠本宣州人，生缘在宁国。
前不尊释迦，后不敬弥勒。
家贫无饭噇，出家去投佛。
行脚走诸方，江南遍江北。
才参临济禅，便作白拈贼。
眼里有瞳人，肚中无点墨。
还如破阿师，说得行不得。
晚从省归
白居易（唐代）

朝回北阙值清晨，晚出南宫送暮春。入去丞郎非散秩，

归来诗酒是闲人。犹思泉石多成梦，尚叹簪裾未离身。

终是不如山下去，心头眼底两无尘。
全閒居八首用紫琼道人春日园居杂咏原韵 其一
敦敏（清代）

閒居宜僻地，花竹自成园。古木幽啼鸟，东风静闭门。

疏慵愧高卧，悠忽是虚尊。遗训遵坡老，括囊六四坤。
奉赠宣抚孟参政二首 其二
李纲（宋代）

睢阳一别五经春，邂逅相逢瘴海滨。华发知公因国事，苍颜顾海久埃尘。

绨袍念旧故人意，药裹关心多病身。入觐从容见知旧，为言秪欲老垂纶。
寄舍弟
杜荀鹤（唐代）

世乱信难通，乡心日万重。弟兄皆向善，天地合相容。

大野阴云重，连城杀气浓。家山白云里，卧得最高峰。
和庆长怀麻阳叔二首
杨万里（宋代）

自幼仍投老，相懽不解愁。
政绿湖外别，负却竹林秋。
佳政真余事，闻人说甚休。
不应野水渡，横此济川舟。
金菊对芙蓉 四十自寿并寿内人
薛斑（清代）

廿载同随，半生同病，韶华恰又相同。愧巨源才学，说甚山公。

每思冀缺齐眉好，几年来、庑下劳春。我耻无闻，卿伤见恶，忧恨重重。

回头坎坷途中。只如今相对，也算难逢。笑充囊诗卷，未救奇穷。

谢卿莫漫羞贫贱，有云海、洗荡心胸。太冲娇女，渊明劣子，且醉花丛。
大隐堂为范氏西田题
苏过（宋代）

范侯作园湖之隅，缭以脩竹千芙蕖。鸭陂下浸波澜阔，箕山西指峰峦孤。

有堂翼然照通衢，路人尚忆华严居。华严初来理荒废，布衣小艇披茭蒲。

蛙鸣不知官与私，莫来乱我夜读书。人怀忠直及其子，遗爱何止屋上乌。

小范更无膏粱气，闭门一味如蠹鱼。肯为山林独往计，且隐市朝行坦途。

嗟我与君涉世疏，短绠汲深尔自愚。行歌道上惭妻孥，坐令家无甔石储。

欲将大隐欺谁欤，人不吾以曷早图。未须直学西山夫，槁项终为山泽臞。
和简叔
孙应时（宋代）

绿阴庭户自生香，燕子飞来话日长。
正有清风便午枕，更无尘梦到禅房。
水宿
杨应登（宋代）

水宿逢今雨，春归反故园。圣朝臣巳老，往事客何言。

乞米分邻里，看书到子孙。苍茫不可会，一笑了清樽。
郊庙歌辞。祭方丘乐章。金奏
佚名（唐代）

坤元至德，品物资生。神凝博厚，道协高明。

列镇五岳，环流四瀛。于何不载，万宝斯成。
月三首·其一
杜甫（唐代）

断续巫山雨，天河此夜新。
若无青嶂月，愁杀白头人。
魍魉移深树，虾蟆动半轮。
故园当北斗，直指照西秦。
甲寅中秋对月二首 其一
韩琦（宋代）

七宝成轮上海东，他圆争与此时同。须知一夜清光别，为得三秋正色中。

唐曲听回云作驾，邺园游盛盖飞鸿。古人只恨音尘阔，对赏樽樽愿一空。
送王使君赴苏台
罗隐（唐代）

东南一望可长吁，犹忆王孙领虎符。两地干戈连越绝，

数年麋鹿卧姑苏。疲甿赋重全家尽，旧族兵侵太半无。

料得伍员兼旅寓，不妨招取好揶揄。
闻卞氏旧有怪石藏宅中问其遗孙指一废井云尽
李若水（宋代）

昔人游宦久江湖，怪石嵌空骇里闾。
一井深藏缘底事，百年不里待潜夫。
弃捐泥土性仍在，睥睨林亭气渐苏。
微物废兴犹有定，此生穷达漫长呈。
桑维翰铁研图
唐寅（明代）

书生豪气压千军，日出扶桑一卷文。
铁研未穿时世改，功名回首信浮云。
雪中忆昔五首
方回（元代）

忆昔繁华侣俊游，宁知后死挂閒愁。
无人复唱鱼儿曲，何处重寻燕子楼。
张敞空思前汉尹，邵平谁识故秦侯。
定应冥漠犹遗恨，蔗节瓜犀启夜丘。
伍有开著园丁以小艇载木芙蓉数株惠植小园 其一
李孙宸（明代）

凿池半亩小通潮，隔岸秋光不可招。谁采芙蓉荡双桨，移栽红艳未辞遥。
邓州西轩书事十首
陈与义（宋代）

皇家卜年过周历，变故未必非天仁。
东南鬼火成何事，终待胡锋作争臣。
韩将军行
罗绕典（清代）

定军山顶愁云结，沔水奔流诉呜咽。荒城一角枕褒斜，漠漠土花埋恨血。

武乡侯死已千年，留得孤忠照双烈。健庵将军好身手，百战金川胆如斗。

生小伊凉将种奇，捐躯报国家何有。累世从戒半死绥，主恩特奖忠良后。

踏残红雪返天山，马上驮回刀箭瘢。万里羽书摧破贼，连番笳吹促平蛮。

军声到处戈先倒，王冉高徐如电扫。散关月出栈云横，快马轻刀巢尽捣。

元戎驰奏动华銮，勇号先颁上将坛。孔翠已沾仙露湛，铁衣犹裹阵云寒。

丈夫义气填胸腑，誓斩幺么靖降虏。拔剑终须荡蚁城，当车那许撑螳斧。

谁知蓦地卷妖氛，豕突狼奔战血腥。寇穷无路转难遏，野哭连村不忍听。

将军奋臂大呼起，男儿今得死所矣。黄沙滩外日无光，生掷吾头御奸究。

弯弓立马马忽蹶，愤碧淋漓溅江水。裨将桓桓记姓高，手挽征袍为公死。

诘朝援至扫榛荆，雨泣连营问结缨。击贼睢阳魂不散，迎归先轸面如生。

五丈溪头停素旐，灵輀不发阴风袅。九原合与葛侯邻，今古丹心塞苍昊。

阿兄匹马走边关，骂贼亦似常山颜。鹡鸰原上分飞惨，豺虎丛中拔足难。

一样尺书题远志，曾无乐府唱刀环。吁嗟乎！铜马军，赤眉贼，祇为凌烟功臣壮颜色。

獍枭函首慰忠魂，四十年来无反侧。双烈祠边夕照残，路人指点各心酸。

蜀山陇水名常在，莫怨军中少一韩。
偈颂三十首
释印肃（宋代）

今日不知来日事，贪嗔痴爱度朝昏。
披毛戴角更相互，岂识修真般若门。
减字木兰花·闲人行李
朱敦儒（宋代）

闲人行李。羽扇芒鞋尘世外。一叠溪山。也解分风送客帆。时平易醉。无复惊心并溅泪。长揖忘言。回棹桃花插满船。
送以道赴汉东兵官因呈绣使吴胜这同年兼简李
曹彦约（宋代）

李许相从久，时方混武文。
议刑新幕府，保塞旧将军。
二士俱人物，三贤更主君。
春兰秋菊意，他日共风云。
度麾岭寄莘老
王安石（宋代）

区区随传换冬春，夜半悬崖托此身。
岂慕王尊能许国，直缘毛义欲私亲。
施为已坏生平学，梦想犹归寂寞滨。
风月一歌劳者事，能明吾意可无人。
读曹侍郎去国表
释居简（宋代）

立螭持橐孰非荣，未若江头一苇轻。失侣鸳鸿空怅望，喜归鸥鹭亟将迎。

雍容谭笑不但已，去就始终如此明。疏似南阳出师表，尽倾肝鬲写生平。
点绛唇
苏茂一（宋代）

竹翠藏烟，杏红流水归何处。透帘穿户。更酒黄昏雨。

织锦题书，谁寄愁情去。浑无绪。绿杨千缕。不似真眉妩。
再简元衡
赵蕃（宋代）

积雨朝收础，清阴昼满庭。
骤乾无雨候，忽动有风轻。
药裹长羸疾，茶鸥蹔一醒。
故人才咫尺，愿见兀如扃。
鉴崖
文同（宋代）

层崖莹青瑶，泠滑不可扪。
秋光发净照，林影摇晴暾。
飞瀑涤吟肺，垂萝清饮魂。
惟忧渍愁霖，碎藓来相痕。
愚溪
沈辽（宋代）

榜舟下潇江，泛泛入愚溪。昔人不复见，秋草空萋萋。

委蛇望僧不，云屋倦攀跻。林高日气薄，磔磔鸣山鸡。

倒景相吐吞，清明合致犁。昔人怅投裔，感事多悲悽。

北邙一抔土，荣辱方今齐。人生无百年，外物安可迷。

溪水泻石间，喧喧如鼓鼙。了无人世想，粗可休天倪。

吾亦被黯黮，东山饱蒿藜。二年已数至，屐齿连山溪。

行亦归三吴，孤猿安故栖。它年若有梦，邂逅识江西。
又雪
杜甫（唐代）

南雪不到地，青崖沾未消。微微向日薄，脉脉去人遥。

冬热鸳鸯病，峡深豺虎骄。愁边有江水，焉得北之朝。
茶荔谣
熊鉌（元代）

阳春播一气，著处成芳菲。闽地本荒落，山川亦何奇。

嬴刘始为郡，望秩暨武夷。通仕良鲜少，贡入还稀微。

晚唐得常公，文化今有遗。国初归职方，况复兵革稀。

圣化溥涵育，生生浩无涯。昭陵锐图治，四夷息鞭笞。

峨峨四谏官，日晏犹彤墀。君谟起南服，感知无不为。

芹曝犹欲献，茶贡讵非宜。草木贵多识，荔谱何伤而。

岂意成滥觞，岁献妨耕犁。当年东坡老，作诗叹荔枝。

诗语似成谶，采茶武夷溪。民力固甚惫，卉木且具腓。

士人作是事，兴言痛心脾。闽溪何澍湃，闽山何嵚𡼭。

彼一草木秀，不惮勤航梯。昌黎感二鸟，世道矧益漓。

我思全盛际，贤书连驲驰。公卿项背望，仄席须谋惟。

十家九诗书，三年下芝泥。宣靖名节著，炎绍勋业资。

乾淳道学称，人物世有之。大雅日以丧，迂阔贻世讥。

茫茫宇宙内，此柄伊谁司。后生无典刑，流风砭人肌。

皇天岂将老，伤哉相沦彝。地气有旺歇，回斡应何迟。

百卉岁发荣，英杰生无时。风气谅有开，久矣斯人疲。

武夷大隐山，自有百世师。来哲倘可俟，拳拳留此诗。
观金子春烟波画船册子偶忆吴中旧游
叶廷琯（清代）

江南此境最销魂，旧梦摩挲尚有痕。双橹曳声回绿水，千镫浮影送黄昏。

秋风蘋叶寻诗路，细雨桃花卖酒村。他日五湖容泛舸，鸱夷名姓待君论。
雨后坚山行之约
卫宗武（宋代）

水泛新堤蘸柳条，郊行喜有可人招。不堪白发三千丈，莫负青春九十朝。

鸥鹭何妨为伴侣，鹍鹏一任诧扶摇。山灵久拟骚人到，霁月光风不待邀。
溪园
陆游（宋代）

跌宕欲忘形，溪园半醉醒。
静看猿哺果，闲爱鹤梳翎。
短榻水纹簟，虚斋山字屏。
更须新月夜，风露对青冥。
和陈传道秋日十咏之七秋望
贺铸（宋代）

宿雨尘霾静，寒原黍稷空。
临风聊放目，不为送飞鸿。
赵待制挽词
楼钥（宋代）

诗近刘宾客，手追欧率更。
双旌古良吏，万卷老书生。
世谛浮云薄，生缘晓梦惊。
吁嗟东向议，何日遂施行。
姑苏怀古
李中（五代）

阖闾兴霸日，繁盛复风流。歌舞一场梦，烟波千古愁。

樵人归野径，渔笛起扁舟。触目牵伤感，将行又驻留。

苏台踪迹在，旷望向江滨。往事谁堪问，连空草自春。

花疑西子脸，涛想伍胥神。吟尽情难尽，斜阳照路尘。
陪江西裴公游襄州延庆寺
皮日休（唐代）

丹霄路上歇征轮，胜地偷闲一日身。不署前驱惊野鸟，

唯将后乘载诗人。岩边候吏云遮却，竹下朝衣露滴新。

更向碧山深处问，不妨犹有草茅臣。
策杖吟
邵雍（宋代）

策杖南园或北园，春来尤足慰衰年。
初晴天气上元后，乍暖风光寒食前。
池岸微微装嫩草，林稍薄薄罩轻烟。
东君此际情何厚，非象之中正造妍。
儿子咸画雁老人作江天仍作诗命咸书卷上
龚开（宋代）

朔方六月犹有雪，江南十月冰未结。
雁门一夜起夜风，飞到江南未八月。
江南处处多稻粱，景物何独为潇湘。
沙汀月暗渔火起，警奴一夜空荒忙。
休言汝肉不登俎，全身已被家儿取。
犹幸先生有爱心，放汝长江得容与。
朝中措
陆游（宋代）

镜湖俯仰两青天。万顷玻璃一叶船。拈棹舞，拥蓑眠。不作天仙作水仙。
颂证道歌·证道歌
释印肃（宋代）

一切数句非数句，□你玄言并好注。
灵明烜赫塞虚空，不住名声光布施。
奉和九月九日登慈恩寺浮图应制
马怀素（唐代）

季月启重阳，金舆陟宝坊。御旗横日道，仙塔俨云庄。

帝跸千官从，乾词七曜光。顾惭文墨职，无以颂时康。
颂证道歌·证道歌
释印肃（宋代）

不达如来圆顿制，丈六金身即我是。
离知名相更无知，日夜烧香空自礼。
题弟臮《述书赋》后
窦蒙（唐代）

受命别家乡，思归每断肠。季江留被在，子敬与琴亡。

吾弟当平昔，才名荷宠光。作诗通小雅，献赋掩长杨。

流转三千里，悲啼百万行。庭前紫荆树，何日再芬芳。
送池州诸化士四首 其三
饶节（宋代）

非朝非市亦非山，万顷江头旧祖关。七百道人同一钵，付君分卫到人间。
送时适归彭城兼寄王会之并张白云
贺铸（宋代）

壮年客宦乐徐州，五见黄华戏马周。
无复登山抛旧屐，不堪临马送归舟。
东城公子犹三径，南墅先生久一邱。
为话吴门非乐土，鲈鱼菰黍漫淹留。
月下笛（寄仇山村溧阳）
张炎（宋代）

千里行秋，支筇背锦，顿怀清友。殊乡聚首。爱吟犹自诗瘦。山人不解思猿鹤，笑问我、韦娘在否。记长堤画舫，花柔春闹，几番携手。

别后都依旧。但靖节门前，近来无柳。盟鸥尚有。可怜西塞渔叟。断肠不恨江南老，恨落叶、飘零最久。倦游处，减羁愁，犹未消磨是酒。
琵琶仙·天际归舟
蒋春霖（清代）

五湖之志久矣！羁累江北，苦不得去。岁乙丑，偕婉君泛舟黄桥，望见烟水，益念乡土。谱白石自度曲一章，以箜篌按之。婉君曾经丧乱，歌声甚哀。

天际归舟，悔轻与、故国梅花为约。归雁啼入箜篌，沙洲共漂泊。寒未减、东风又急，问谁管、沈腰愁削。一舸青琴，乘涛载雪，聊共斟酌。
更休怨、伤别伤春，怕垂老、心期渐非昨。弹指十年幽恨，损萧娘眉萼。今夜冷、篷窗倦倚，为月明、强起梳掠。怎奈银甲秋声，暗回清角。
同年宋良佐巡按得代以书留别赋此寄赠 其二
顾清（明代）

十载青云逐后尘，冰霜此日见阳春。书生别有迂谈在，拟托阳关赠故人。
春游分韵得雨字
员兴宗（宋代）

疏疏来往舟，续续后前雨。
湖光不自持，春色遽如许。
日车忍停轮，塔铃幸无语。
冲怀宇宙宽，空蒙我当取。
定风波
黄机（宋代）

短策飘飘胜著鞭。携壶与客洗愁颜。兴到为君拼剧饮。狂甚。论诗说剑口澜翻。

画烛烧残花影褪。长鲸要使百川干。醉处不知谁氏子。只记。开窗临水便迎山。
送叶靖逸
黄顺之（宋代）

山高积雪明，岁序冉以逼。
佳人抱书去，西湖失颜色。
清夜独慷慨，诗坛梦生棘。
我有双鲤鱼，对之不敢食。
送李震鹤田侄就题其诗集
方回（元代）

驷马未多疏受去，竹林且拟阮咸游。
想见天风鹤鸣和，月临蕙帐夜山秋。
花时遍游诸家园
陆游（宋代）

宣华无树著啼莺，惟有摩诃春水生。
故老能言当日事，直将宫锦裹宫城。
龙云观稼
刘弇（宋代）

黄云扑扑拥千塍，恶岁嗷嗷比独登。稍取快襟移远岫，更从始击见秋鹰。
妙峰禅人住静潭山乞诗示此
释函是（明代）

一茅缚就放身眠，万事从他在目前。须信隔垣人有耳，莫教长啸白云边。
曹茂才希孟迁居
谢榛（明代）

灯下书生山月斜，夜深清梦到梅花。树头黄鸟阳春巷，屋角青梅孝弟家。

自古人情多玉石，即今世事几龙蛇。我来樽酒论骚雅，帘捲中庭驻落霞。
减字木兰花·卖花担上
李清照（宋代）

卖花担上。买得一枝春欲放。泪染轻匀。犹带彤霞晓露痕。
怕郎猜道。奴面不如花面好。云鬓斜簪。徒要教郎比并看。
乌鲁木齐杂诗之物产 其五
纪昀（清代）

甘瓜别种碧团栾，错作花门小笠看。午梦初回微渴后，嚼来真似水晶寒。
分题得花露双字韵
史浩（宋代）

凝红湿翠媚春江，残月幽香度晓窗。正恐枝头珠作颗，冷惊宿蝶去双双。
以州宅夸于乐天
元稹（唐代）

州城迥绕拂云堆，镜水稽山满眼来。四面常时对屏障，

一家终日在楼台。星河似向檐前落，鼓角惊从地底回。

我是玉皇香案吏，谪居犹得住蓬莱。
衡州灵泉寺观竞渡二首 其二
孙觌（宋代）

健捷两首虺，爬沙百足蚿。击水群鲸动，追风一鸟翩。

壮心殊未已，怒臂欲无前。亦有旁观者，跟跗奋两肩。
送金友珙之罗浮便谒刘使君友珙先有作见贻
卢龙云（明代）

千里逢君过草堂，依刘何地系轻航。寒梅远望罗浮色，明月先投合浦光。

道路霜威悬马首，江湖星象映鱼肠。山居寂寞无酬答，却写离怀付短章。
喜雨
吕本中（宋代）

天乞幽人一夜凉，故教微雨送斜阳。暝阴笼树山更好，爽气侵人土自香。

多病不眠唯药裹，居闲长坐只绳床。五年谬作江湖客，几对鲈鱼忆故乡。
参知张公睿父博极群书侈于三箧而不佞猥以臭味国士龙门执手晤言兼旬款洽辄因扬扢写寄诗歌凡六十四韵
胡应麟（明代）

六洞神仙吏，三天侍从臣。宣猷元借召，布德重生申。

卓荦倾流元，飞扬迈等伦。宏才川浩荡，伟度岳嶙峋。

令誉收南服，英声动北辰。丰标凝卫玠，局量峙王珣。

调自中原合，文从上国抡。衣冠游太液，舄履步长春。

黼座瞻皇极，纶扉谒帝宸。金门劳执戟，玉殿伺垂绅。

劲节先排汉，昌言或借秦。轮埋躬愈直，槛折道弥伸。

李峤箴规切，阳城献纳频。幼安怀并席，长孺慕联茵。

贝锦初腾越，牛刀试割闽。苍茫辞蓟阙，濩落度延津。

九鲤披云夕，双龙蹑雾晨。干旌停枳棘，卤簿却荆榛。

吐握加寒贱，吹嘘及隐沦。襟期青眼洽，意气白头真。

绝代誇殊色，登坛属俊人。含毫千藻发，洒墨万花新。

宛委群编列，琅琊钜轴陈。玄谈回夏棘，广譬狭庄椿。

竹素隋宫缮，菁华邺架论。牙签携丙乙，甲帐坐庚申。

掩映阶前雪，纷纭阈外尘。昆池方朔秘，曲水挚虞摈。

贰负归渔猎，撑犁入啸嚬。悬标搜异粟，辍箸验劳薪。

肄兔优成式，徵狸劣鼎臣。爰居恒独悟，弗述讵同询。

地戒遥通貉，天文上接鹑。七车宁后裔，三箧定前身。

秇圃宗师匠，文园卧逸民。颓垣庸筑傅，废陇漫耕莘。

谷口霜沾笠，滩头月挂纶。违时肠拂郁，避世足邅屯。

肮脏虞卿匹，颠狂贺监邻。佣书疑阚泽，讲易类严遵。

孝绪行藏僻，君山积贮贫。编摩淫束晢，训诲溺刘臻。

拥被嗟扪虱，抠衣笑获麟。酸吟鼯鼠狎，苦蚀蠹鱼嗔。

径菊荒仍咽，皋兰裂故纫。桂丛居索莫，萝蔓屋艰辛。

璧乍完衰赵，珠徒缀大秦。踟蹰愁炫璞，宛转惜藏珍。

下里容赓曲，东施属效颦。分庭延墨翟，倒屣接庄辛。

混俗东方朔，游仙郭景纯。神明交孔鲋，宦业缔崔骃。

厚谊偏敦薄，冲怀剧饮醇。敲棋俄溃敌，投辖剩留宾。

河朔差酬岁，平原渐隔旬。苍虬聊海甸，彩鹢复溪滨。

汗漫烟霄翼，峥嵘渤澥鳞。宫行开碣石，邸会葺平津。

敢窃丘樊贲，贪随巷陌淳。孤城留保障，率土藉陶甄。

叱处羊难卧，耕馀鹿易驯。八诗犹并耀，一志未全湮。

曳杖将投华，担簦欲憩岷。惟应挈四部，绝顶对朝真。
题周之冕牡丹双雉图 其二
张萱（明代）

疆疆须避艾如张，见妒都因锦作裆。莫逐骁媒争麦垄，且呼伏雉傍花王。
拘士笑大方
黄庭坚（宋代）

拘士笑大方，俗吏缚文律。
当其擅私智，辙覆千里失。
鸟飞与鱼潜，明哲善因物。
欣然领斯会，千百无十一。
蒯缑装太阿，付驺斩刍秣。
风雨晦冥时，中夜鸣不歇。
张公下世久，安得叹埋没。
齐王好吹竽，楚客善鼓瑟。
卫妇新上车，戒御无笞服。
教母灭灶突，徙薪始入室。
三言至丁宁，於理盖已密。
主人皆笑之，乃在未适节。
庄生亦有言，外物不可必。
无地与挥斤，眷然思郢质。
送克让陈友回
曹义（明代）

梅雨酿新晴，荷钱铸娇绿。故人告我归，相送江之曲。

江头水暖波粼粼，荇丝柳带牵离情。离情缱绻对樽酒，酒残怕听阳关声。

阳关怕听意何如，与君一别三年馀。鱼沉雁杳绝音问，风窗月槛徒嗟吁。

金台此日偶相逢，相逢天笑生春容。连床夜话情不巳，禁怀磊落如昔同。

那堪相逢即相别，令我客怀增惨切。交游萍水尽他乡，心事凄凉向谁说。

相思后夜隔天涯，千里关山共明月。
送彭廷化归云阳
尹台（明代）

三月柳花飞禁城，楚南游子别燕京。江湖气暖鱼龙动，郊泽春燕云雾生。

五岳奇探虚夙志，三湘长望渺孤程。因君浩思横天末，安得吾帆并汝征。
颂证道歌·证道歌
释印肃（宋代）

自招拔舌尘沙劫，沙界弥纶唯我舌。
未曾停歇说真经，惟愿含灵皆廓彻。
潍县八景 其四 孤峰夕照
张起岩（元代）

一抹残阳碧映岑，孤峰倒影自成阴。牧童横笛归家去，鞭趁牛羊出远林。
新秋即事
王禹偁（宋代）

百岁浮生一梦中，梦中何事有穷通。
姓名旧署黄麻纸，颜状今穷白发翁。
烟暝小窗萤火碧，雨昏幽迳蓼花红。
谪居始信为儒苦，生计兼无一亩宫。
广陵旅舍欧桢伯陆华甫黄定甫过访
黎民表（明代）

草草簇蔬盘，还追燕市欢。云停高阁暮，雨过大江寒。

贫贱交情在，风尘昭语难。行装戒前路，谁问客衣单。
除草
赵蕃（宋代）

入门空榛芜，半死犹未杭。
清霜且零落，纵蔓那得保。
奈何刺吾眼，快意思一扫。
童来乃钝锸，兀兀日又了。
兰枯艾长壮，乱多治则少。
君子小人欤，幽忧挂怀抱。
西山冈得步奉怀蹈元
李弥逊（宋代）

摆脱微官万里来，非阙枝上子规催。
镜中苍鬓摘还满，花上青春唤不回。
我筑一溪愚似柳，君工五字老於梅。
哦诗肯傍水旁径，賸买长瓶为子开。
函谷关
胡宿（宋代）

天开函谷壮关中，万古惊尘向此空。望气竟能知老子，

弃繻何不识终童。谩持白马先生论，未抵鸣鸡下客功。

符命已归如掌地，一丸曾误隗王东。
旅次岳阳寄京中亲故
曹邺（唐代）

君山南面浪连天，一客愁心两处悬。身逐片帆归楚泽，

魂随流水向秦川。月回浦北千寻雪，树出湖东几点烟。

更欲登楼向西望，北风催上洞庭船。
赠侠客万君
张穆（明代）

万里何从见，青尊灈壮襟。龙渊犹有血，马革未消心。

往事看春梦，浮生渐老侵。浩歌悲以慷，寒月夜森森。
送人下第归江州
许彬（唐代）

名高不俟召，操赋献君门。偶屈应缘数，他人尽为冤。

新春城外路，旧隐水边村。归去无劳久，知音待更论。
猛雨
陈锦（清代）

朦胧睡方半，猛雨扑危楼。脚底黑云立，天风吹上头。

飒然窗槅间，来自南山幽。嫩雷傍地走，一阵添飕飕。

绮疏净如洗，屋宇为清秋。如龙出自峡，如鹰脱于韝。

文章起突兀，大气所滂流。
寄题大瀛海道院
危素（元代）

明州东海角，道院几年开。宝构通丹极，琼林閟玉台。

鍊形长对竹，遣兴独寻梅。羽驾乘云气，瑶坛拜斗魁。

鸣箫朝引凤，飞檄夜鞭雷。芝草灵苗润，珊瑚老树摧。

沧波驯白鸟，幽窟锁黄能。水怪能言语，龙精自往来。

仙家凌宇宙，弱水截蓬莱。汉使游空返，秦皇去不回。

青山褰翠色，赤日涨黄埃。望极苍茫外，羡门安在哉。
和景仁答才元示花图
司马光（宋代）

高士闲居旧，名花独步今。
移从洛浦远，濯自锦江深。
传得巫山貌，非因延寿金。
不须天女散，已解动禅心。
寒夜思友三首·其一
王勃（唐代）

久别侵怀抱，他乡变容色。
月下调鸣琴，相思此何极？
戒奢
释文珦（宋代）

羲农至舜禹，所尚惟朴素。
迨及三代衰，君臣皆不度。
其源既已三，展转若涂附。
秦汉距陈隋，相沿少知悟。
伤财而害民，多不能永祚。
乃知纵奢淫，天人所同恶。
金玉不可衣，锦绣不可茹。
所贵在农桑，工巧皆民蠹。
颂古六首 其六
释咸杰（宋代）

有问冬来事，京师出大黄。贪他一粒粟，失却半年粮。
访何茂恭於南湖何有诗因次韵
喻良能（宋代）

相别三年久，相逢一笑时。
眼边无俗物，袖里有清诗。
山路梅花早，湖天雪意迟。
不眠成夜话，寒月在疏枝。